তথ্যবিবরণী                                                        নম্বর : ৩০৩৫

**জাতির পিতা বঙ্গবন্ধু শেখ মুজিবুর রহমানের ৪৫তম শাহাদতবার্ষিকী**

**ও জাতীয় শোক দিবস উপলক্ষে ই-পোস্টার প্রকাশিত**

ঢাকা, ২৯ শ্রাবণ (১৩ আগস্ট) :

 জাতির পিতা বঙ্গবন্ধু শেখ মুজিবুর রহমানের জন্মশতবার্ষিকী উদ্‌যাপন জাতীয় বাস্তবায়ন কমিটির উদ্যোগে জাতির পিতা বঙ্গবন্ধু শেখ মুজিবুর রহমানের ৪৫তম শাহাদতবার্ষিকী ও জাতীয় শোক দিবস উপলক্ষে তিন ধরনের ছাপানো পোস্টারের পাশাপাশি ইলেক্ট্রনিক, অনলাইন ও সোশ্যাল মিডিয়ায় প্রচারের জন্য আজ চারটি বিশেষ ডিজাইনের ই-পোস্টার প্রকাশ করা হয়েছে।

 গণযোগাযোগ অধিদপ্তরের মাধ্যমে ইতোমধ্যে ঢাকা-সহ সারাদেশে তিন ধরনের ছাপানো পোস্টার স্থাপন করা হয়েছে। এর পাশাপাশি চারটি পৃথক শিরোনামে প্রকাশিত ‘মুজিব মানে মুক্তি’, ‘তুমি বাংলার ধ্রুবতারা তুমি হৃদয়ের বাতিঘর আকাশে বাতাসে বজ্রকণ্ঠ তোমার কণ্ঠস্বর’, ‘ধন্য সেই পুরুষ, যাঁর নামের ওপর পতাকার মতো দুলতে থাকে স্বাধীনতা’ এবং ‘এই বাংলার আকাশ-বাতাস, সাগর-গিরি ও নদী ডাকিছে তোমারে বঙ্গবন্ধু, ফিরিয়া আসিতে যদি’ পোস্টারগুলো স্থানীয় সরকার প্রতিষ্ঠানসমূহের আওতাধীন এলাকায় তাদের ব্যবস্থাপনায় পরিচালিত ইলেক্ট্রনিক, ডিজিটাল ও এলইডি স্ক্রিনে প্রদর্শন করা হবে।

 এছাড়া করোনা ভাইরাসজনিত বিদ্যমান পরিস্থিতিতে জাতির পিতা বঙ্গবন্ধু শেখ মুজিবুর রহমানের ৪৫তম শাহাদতবার্ষিকী ও জাতীয় শোক দিবস যথাযোগ্য মর্যাদায় উদ্‌যাপনের অংশ হিসাবে বিভিন্ন প্রচার মাধ্যম যেমন- ইলেক্ট্রনিক, অনলাইন ও সোশ্যাল মিডিয়াগুলোতেও এসব পোস্টার ব্যাপকভাবে প্রচারের জন্য জাতীয় বাস্তবায়ন কমিটির পক্ষ থেকে অনুরোধ জানানো হয়েছে।

#

নাসরীন/রাহাত/মোশারফ/সেলিম/২০২০/২১২০ ঘণ্টা

তথ্যবিবরণী                                                               নম্বর : ৩০৩৪

**শাকসবজি ও দেশজ ফলের উৎপাদন বাড়াতে হবে**

 **-- খাদ্যমন্ত্রী**

ঢাকা, ২৯ শ্রাবণ (১৩ আগস্ট) :

খাদ্যমন্ত্রী সাধন চন্দ্র মজুমদার আজ "Monitoring report 2020 of the Bangladesh Second Country Investment plan Nutrition-Sensitive food System" শীর্ষক সভায় সভাপতিত্ব করেন। মন্ত্রী তাঁর মিন্টু রোডস্থ সরকারি বাসভবন থেকে অনলাইন ভিডিও কনফারেন্সের মাধ্যমে সভায় যুক্ত হন। অনুষ্ঠান সঞ্চালনা করেন খাদ্য মন্ত্রণালয়ের সচিব নাজমানারা খানুম।

FAO, USAID এবং খাদ্য মন্ত্রণালয়ের আওতাধীন FPMU-এর যৌথ উদ্যোগে আয়োজিত সভায় মন্ত্রী বলেন, কৃষিজমি দিন দিন কমে যাচ্ছে। এজন্য প্রধানমন্ত্রী নির্দেশ দিয়েছেন এক ইঞ্চি জমিও যেন পতিত পড়ে না থাকে। এজন্য সেচ ব্যবস্থা উন্নত করতে হবে। বরেন্দ্র এলাকায় বৃষ্টির পানি ধরে রাখা যায় না, এ এলাকায় ফসল উৎপাদনের জন্য কীভাবে পানি সরবরাহ নিশ্চিত করা যায় সে বিষয়গুলো খতিয়ে দেখতে হবে। পাশাপাশি কৃষকের উৎপাদিত ফসলের প্রাপ্য মূল্যের নিশ্চয়তা দিতে হবে। তাহলে কৃষক ফসল উৎপাদনে উৎসাহিত হবে।

মন্ত্রী আরো বলেন, এই করোনা মহামারির সময়ে বিভিন্ন ধরনের ফসলের পাশাপাশি সবজি ও নানা ধরনের দেশজ ফল চাষে কৃষকদেরকে উৎসাহিত করতে হবে। উৎপাদনের পর সঠিক বাজার ব্যবস্থাপনা নির্বিঘ্ন করতে হবে। সবজি ও ফলমূলের ক্ষেত্রে কৃষকের চেয়ে মধ্যস্বত্বভোগীরা বেশি মুনাফা নিয়ে যায়, ফলে দিন দিন কৃষকরা এ খাতে আগ্রহ হারিয়ে ফেলছে। কিন্তু শাকসবজি ও দেশজ ফল বিভিন্ন ধরনের পুষ্টির অন্যতম উৎস।

অনুষ্ঠানে অন্যান্যদের মধ্যে USAID-এর প্রাইভেট সেক্টর এডভাইজার অনিরুদ্ধ রায়, MUCH-এর চিফ টেকনিক্যাল এডভাইজার নাওকি মিনামিগুচী, MUCH-এরসিনিয়র নিউট্রিশন এডভাইজার লতিফা ভট্টাচার্য, পলিসি স্পেশালিস্ট সুশিল পান্ডে-সহ খাদ্য মন্ত্রণালয়, খাদ্য পরিকল্পনা ও পরিধারণ ইউনিটের বিভিন্ন পর্যায়ের কর্মকর্তারা যুক্ত ছিলেন।

#

সুমন/মাহমুদ/রফিকুল/সেলিম/২০২০/১৯৪০ ঘণ্টা

তথ্যবিবরণী নম্বর : ৩০৩৩

করোনা দুর্যোগের মধ্যে শ্রম পরিস্থিতি শান্তিপূর্ণ রাখতে সকলে ঐক্যবদ্ধ

 -- শ্রম প্রতিমন্ত্রী

ঢাকা, ২৯ শ্রাবণ (১৩ আগস্ট) :

 শ্রম ও কর্মসংস্থান প্রতিমন্ত্রী বেগম মন্নুজান সুফিয়ান বলেছেন, করোনা দুর্যোগের মধ্যে শ্রম পরিস্থিতি স্বাভাবিক ও শান্তিপূর্ণ রাখতে সরকার মালিক ও শ্রমিক সংগঠনগুলো সকলে ঐক্যবদ্ধ। তিনি করেনা দুর্যোগের এ সময়ে সকলকে ভেদাভেদ ভুলে শ্রমজীবী মেহনতি মানুষের সহযোগিতায় এগিয়ে আসার আহ্বান জানান।

 প্রতিমন্ত্রী আজ রাজধানীর বিজয়নগরে শ্রম ভবন মিলনায়তনে বাংলাদেশ ইনস্টিটিউট অভ্ লেবার স্টাডিজ (বিল্স) আয়োজিত ড্যানিশ ট্রেড ইউনিয়ন ডেভেলপমেন্ট এজেন্সি (ডিটিডিএ) এর সহায়তায় কোভিড-১৯ ক্ষতিগ্রস্ত বিভিন্ন সেক্টরের শ্রমিকের মাঝে খাদ্য সহায়তা প্রদান কার্যক্রমের উদ্বোধন অনুষ্ঠানে প্রধান অতিথির বক্তৃতায় এ কথা বলেন।

 শ্রম প্রতিমন্ত্রী বলেন, বিল্স এর উদ্যোগে ও ডিটিডিএ’র সহায়তায় যে খাদ্য সাহায্য করা হয়েছে তা শ্রমজীবী মানুষের জন্য সহায়ক হবে। স্বাধীনতা যুদ্ধে ডেনমার্ক সরকারের বাংলাদেশের প্রতি অকুণ্ঠ সমর্থন ছিল উল্লেখ করে প্রতিমন্ত্রী বলেন, ড্যানিশ সরকারের সকল সহযোগিতার মধ্যে দিয়ে এ বিষয়টি সব সময়ই প্রতিফলিত হয়।

 অনুষ্ঠানে বিশেষ অতিথির বক্তৃতায় বাংলাদেশে নিযুক্ত ডেনমার্কের রাষ্ট্রদূত উইনি এসট্রাপ পিটারসেন ডিটিডিএ’র সহযোগিতাকে অভিনন্দন জানিয়ে বলেন, বাংলাদেশের শ্রমজীবী মানুষের পাশে ডেনমার্ক সরকার সব সময়ই থাকতে চায়। বাংলাদেশে শ্রমক্ষেত্রে সংঘটিত সমস্যা সমাধানে ত্রিপক্ষীয় উদ্যোগকে ডেনমার্ক সরকার ও ট্রেড ইউনিয়ন সবসময়ই স্বাগত জানায় এবং এ ক্ষেত্রে সম্ভাব্য সকল সহযোগিতা করতে চায়। তিনি আশা করেন করোনা পরিস্থিতির পরে সকল শ্রমজীবী মানুষ কর্মক্ষেত্রে প্রত্যাবর্তন করতে পারবে।

 উল্লেখ্য, শ্রমজীবী মানুষের অধিকার নিশ্চিতকরণের লক্ষ্যে শ্রমবান্ধব নীতি নির্ধারণ ও যুগোপযোগী শ্রম আইন প্রণয়ন, সুষ্ঠু শিল্প সম্পর্ক গড়ে তোলার ক্ষেত্রে ট্রেড ইউনিয়নের সক্ষমতা বৃদ্ধি, শ্রমিকের পেশাগত স্বাস্থ্য ও নিরাপত্তা নিশ্চিতকরণ এবং শিল্পমালিক, ট্রেড ইউনিয়ন ও সরকারের মধ্যে সামাজিক সংলাপকে কার্যকর করার ক্ষেত্রে দুই দশকের অধিক সময় ধরে কাজ করে যাচ্ছে বিল্স।

 বিল্স-এর চেয়ারম্যান মোঃ হাবিবুর রহমান সিরাজের সভাপতিত্বে উদ্বোধনী অনুষ্ঠানে কলকারখানা ও প্রতিষ্ঠান পরিদর্শন অধিদপ্তরের মহাপরিদর্শক শিবনাথ রায়, বিলস মহাসচিব ও নির্বাহী পরিচালক নজরুল ইসলাম খান, জাতীয় শ্রমিক লীগ সভাপতি ফজলুল হক মন্টু, জাতীয় শ্রমিক লীগের সভাপতি ফজলুল হক মন্টু, বাংলাদেশ জাতীয়তাবাদী শ্রমিক দলের সভাপতি আনোয়ার হোসেন, জাতীয় শ্রমিক জোট বাংলাদেশ এর সাধারণ সম্পাদক নইমুল আহসান জুয়েল, বাংলাদেশ লেবার ফেডারেশন এর সাধারণ সম্পাদক এডভোকেট দেলোয়ার হোসেন খান-সহ জাতীয় ট্রেড ইউনিয়ন ফেডারেশন নেতৃবৃন্দ উপস্থিত ছিলেন।

 অনুষ্ঠানে বিল্স এর সহযোগী ১৩টি জাতীয় ট্রেড ইউনিয়ন ফেডারেশনের নেতৃবৃন্দের কাছে খাদ্য সামগ্রী হস্তান্তর করা হয় এবং পরবর্তীতে ২ হাজার ৪০০ শ্রমিকের মাঝে বিতরণ করা হয়।

#

আকতারুল/মাহমুদ/মোশারফ/জয়নুল/২০২০/২০২০ঘণ্টা

তথ্যবিবরণী                                                                            নম্বর : ৩০৩২

**ব্যবসা সহজীকরণের লক্ষ্যে সরকার কার্যক্রম চালিয়ে যাচ্ছে**

 **---অর্থমন্ত্রী**

ঢাকা, ২৯ শ্রাবণ (১৩ আগস্ট) :

 অর্থমন্ত্রী আ হ ম মুস্তফা কামাল বলেছেন, সকলের প্রচেষ্টায় আমাদের ইজ অভ্ ডুয়িং বিজনেস সূচকের মান ১৭৬ হতে ১৬৮ এ উন্নীত হয়েছে। আগামী ২০২১ সালের মধ্যে ব্যবসা সহজীকরণ বা ‘ইজ অভ্ ডুয়িং বিজনেস’ সূচক ডাবল ডিজিটে উন্নীত করার লক্ষ্যে সরকার সকল অংশীজনদের সাথে সমন্বয় করে কার্যক্রম চালিয়ে যাচ্ছে।

 অর্থমন্ত্রী আজ বাংলাদেশ বিনিয়োগ উন্নয়ন কর্তৃপক্ষ (বিডা) আয়োজিত ‘ইজ অভ্ ডুয়িং বিজনেস’ সংক্রান্ত জাতীয় স্টিয়ারিং কমিটি’র ভার্চুয়াল সভায় সভাপতির বক্তব্যে এসব কথা বলেন।

 এ সময় মন্ত্রী বলেন, ব্যবসা সহজীকরণ করতে পারলে আমাদের সময় বাঁচবে, সেই সাথে অহেতুক অনেক খরচও বাঁচবে। সময় ও খরচ দুটিই বাঁচার মাধ্যমে ব্যবসার পরিবেশও অনেক উন্নত হয়ে যাবে। বিডা ইজ অভ্ ডুয়িং বিজনেস এর যে ম্যাপিংটি করেছে এটি অত্যন্ত সুন্দর একটি পরিকল্পনা হয়েছে। এখন প্রতিটি ধাপে ধাপে আমাদের কাজের সুষ্ঠু বাস্তবায়ন নিশ্চিত করতে হবে, টাইম লাইন দিয়ে কাজ সমাপ্ত করা হবে। এ লক্ষ্যে বিডা বিভিন্ন মন্ত্রণালয়, বিভাগ ও সংস্থার সাথে সমন্বয় সাধন করে কাজ করবে।

 ভার্চুয়াল সভায় বাণিজ্য মন্ত্রী টিপু মুনশী, স্বরাষ্ট্রমন্ত্রী আসাদুজ্জামান খান কামাল, স্থানীয় সরকার মন্ত্রী মোঃ তাজুল ইসলাম, প্রধানমন্ত্রীর বেসরকারি শিল্প ও বিনিয়োগ বিষয়ক উপদেষ্টা সালমান এফ রহমান, জনপ্রশাসন প্রতিমন্ত্রী ফরহাদ হোসেন, নৌপরিবহন প্রতিমন্ত্রী খালিদ মাহ্‌মুদ চৌধুরী ও বিদ্যুৎ, জ্বালানি ও খনিজ সম্পদ প্রতিমন্ত্রী নসরুল হামিদ এবং বিডা’র নির্বাহী চেয়ারম্যান মোঃ সিরাজুল ইসলাম-সহ সংশ্লিষ্ট অন্যান্য কর্মকর্তাবৃন্দ সংযুক্ত ছিলেন।

#

তৌহিদুল/রাহাত/রফিকুল/আব্বাস/২০২০/২০০৫ ঘণ্টা

তথ্যবিবরণী                                                                            নম্বর : ৩০৩১

**বঙ্গবন্ধু হত্যার নেপথ্য কুশীলবদের মুখোশ উন্মোচনে কমিশন গঠন প্রয়োজন**

 **---তথ্যমন্ত্রী**

ঢাকা, ২৯ শ্রাবণ (১৩ আগস্ট) :

 ‘বঙ্গবন্ধু হত্যার নেপথ্য কুশীলবদের মুখোশ উন্মোচনে কমিশন গঠন প্রয়োজন’ বলেছেন তথ্যমন্ত্রী ও আওয়ামী লীগের যুগ্ম সাধারণ সম্পাদক ড. হাছান মাহ্‌মুদ।

 আজ দুপুরে জাতীয় প্রেসক্লাবে ‘জাতীয় শোক দিবস’ উপলক্ষে ঢাকা সাংবাদিক ইউনিয়ন (ডিইউজে) আয়োজিত তিন দিনব্যাপী সভার সূচনা দিনের সম্মেলনে প্রধান অতিথির বক্তৃতায় মন্ত্রী একথা বলেন।

 ডিইউজে সভাপতি কুদ্দুস আফ্রাদের সভাপতিতে ও সাধারণ সম্পাদক সাজ্জাদ আলম খান তপুর সঞ্চালনায় প্রধানমন্ত্রীর সাবেক তথ্য উপদেষ্টা ইকবাল সোবহান চৌধুরী, ফেডারেল সাংবাদিক ইউনিয়নের সাবেক সভাপতি মনজুরুল আহসান বুলবুল, ফেডারেল সাংবাদিক ইউনিয়নের (বিএফইউজে) সভাপতি মোল্লা জালাল, জাতীয় প্রেসক্লাবের সভাপতি সাইফুল আলম, বিএফইউজে’র মহাসচিব শাবান মাহমুদ, জাতীয় প্রেসক্লাবের সাধারণ সম্পাদক ফরিদা ইয়াসমিন, সাংবাদিক নেতৃবৃন্দের মধ্যে আব্দুল জলিল ভূঁইয়া, ওমর ফারুক, কাজী রফিক, আজিজুল ইসলাম ভূ্ইঁয়া, রফিকুল ইসলাম রতন, সোহেল হায়দার চৌধুরী, মানিক লাল ঘোষ প্রমুখ সভায় বক্তৃতা করেন।

 তথ্যমন্ত্রী বলেন, ‘আমরা অনেকদিন ধরে বলে আসছিলাম বঙ্গবন্ধু হত্যাকাণ্ডে শুধু যারা সামনে থেকে অংশগ্রহণ করেছে, তাদের মাধ্যমেই যে এই হত্যাকান্ড সংগঠিত হয়েছে তা নয়। সদ্য স্বাধীন একটি দেশকে হত্যার ষড়যন্ত্রের অংশ হিসেবে বঙ্গবন্ধুকে হত্যা করা হয়েছিল। যারা বাংলাদেশের স্বাধীনতা চায়নি, সেই দেশি-বিদেশি চক্রের ষড়যন্ত্রের মাধ্যমে বঙ্গবন্ধুকে হত্যার পটভূমি রচনা করা হয়েছে।’

 ‘এই হত্যাকাণ্ডের পেছনে বিরাট একটি ষড়যন্ত্র ছিল, সেই ষড়যন্ত্রের অনেক নট-নটী ছিল, সুতরাং এই হত্যাকান্ডের কুশীলবদের মুখোশ উন্মোচন হওয়া প্রয়োজন’ উল্লেখ করে মন্ত্রী বলেন, ‘যদি সেটি আমরা আজকে না করি, তাহলে আজ থেকে শতবর্ষ পরে যে ইতিহাস লেখা হবে, সেখানে কুশীলবদের নাম থাকবে না, কারা এই ষড়যন্ত্র করেছিল, তাদের সম্পর্কে ভবিষ্যৎ বাংলাদেশের প্রজন্ম জানতে পারবে না, পৃথিবীর ইতিহাস সেটি জানতে পারবে না।’

 ড. হাছান বলেন, ‘তাই শত শত বছর পরের ইতিহাসে যাতে বঙ্গবন্ধুর হত্যাকাণ্ডের কুশীলবদের নাম লিপিবদ্ধ থাকে, ইতিহাসকে সত্য জানাতে হয়, সেজন্য এবং ইতিহাসের সত্য উদ্ঘাটনের স্বার্থে এবং ভবিষ্যতের জন্য ঠিক ইতিহাস লিপিবদ্ধ করার প্রয়োজনে আমি মনে করি, আপনারা মনে করেন, দেশের মানুষ মনে করে হত্যাকান্ডের কুশীলবদের মুখোশ উন্মোচনের স্বার্থে একটি কমিশন করা এবং যারা জীবিত আছে, তাদেরকেও বিচারের আওতায় আনা। এটি না হলে ইতিহাসের কাঠগড়ায় হয়তো আমাদেরকে দাঁড় করানো হতে পারে, সেজন্যই এটি করা প্রয়োজন বলে আমি মনে করি।’

 সভায় বক্তারা জাতির পিতা বঙ্গবন্ধু শেখ মুজিবুর রহমানের জীবন-কর্ম ও আত্মত্যাগের ওপর আলোকপাত করেন এবং তাঁর হত্যাকারীদের মধ্যে যারা পলাতক রয়েছেন তাদের দেশে ফিরিয়ে এনে বিচারের রায় কার্যকর করা ও হত্যার নেপথ্য কুশীলবদের চিহ্নিত করে বিচারের দাবি জানান।

#

আকরাম/মাহমুদ/মোশারফ/আব্বাস/২০২০/১৯৫৮ ঘণ্টা

তথ্যবিবরণী                                                               নম্বর : ৩০৩০

**জনগণের অর্থের অপচয় হতে দেয়া যাবে না**

 **-- পরিকল্পনা মন্ত্রী**

ঢাকা, ২৯ শ্রাবণ (১৩ আগস্ট) :

পরিকল্পনা মন্ত্রী এম এ মান্নান বলেছেন, সরকারের উন্নয়ন প্রকল্পে কিছু কিছু ক্ষেত্রে অস্বাভাবিক বা বেশি খরচ করা হয়। মনে রাখতে হবে, অর্থ সরকারের নয়, জনগণের। কোনো অবস্থাতেই জনগণের অর্থের ‘নয়-ছয়’ বা অপচয় হতে দেয়া যাবে না। জনগনের অর্থের সঠিকভাবে ব্যবহারের জন্য সংশ্লিষ্ট সকলকে সচেতন থাকতে হবে।

মন্ত্রী আজ ঢাকায় এনইসি সম্মেলন কক্ষে ২০১৯-২০২০ অর্থবছরের সংশোধিত বার্ষিক উন্নয়ন কর্মসূচি (আরএডিপি)-এর বাস্তবায়ন অগ্রগতির পর্যালোচনা ও চলতি ২০২০-২০২১ অর্থবছরের বার্ষিক উন্নয়ন কর্মসূচির সুষ্ঠু ও মানসম্পন্ন বাস্তবায়ন বিষয়ক এক সভায় বিভিন্ন মন্ত্রণালয়ের সচিবদের সাথে মতবিনিময়কালে এসব কথা বলেন ।

মন্ত্রী প্রকল্প প্রণয়নের সাথে সংশ্লিষ্টদের আরো সতর্ক থাকার আহ্বান জানিয়ে বলেন, অনেক প্রকল্প তিনবার এমনকি চারবারও সংশোধন করা হয়। এতে প্রকল্পের মেয়াদ ও ব্যয় দুটোই বাড়ে। এ বিষয়গুলো যখন প্রধানমন্ত্রীর কাছে উপস্থাপন করা হয়, তিনি বিরক্তি প্রকাশ করেন।

উল্লেখ্য, বিদায়ী ২০১৯-২০২০ অর্থবছরে আরএডিপির বাস্তবায়ন হয়েছে ৮০ দশমিক ৪৫ শতাংশ যা ২০১৮-২০১৯ অর্থবছরে ছিলো ৯৪ দশমিক ৬৬ শতাংশ। মহামারি করোনার কারণে বাস্তবায়ন কম হয়েছে।

#

শাহেদ/মাহমুদ/রফিকুল/সেলিম/২০২০/১৯৩০ ঘণ্টা

তথ্যবিবরণী নম্বর : ৩০২৯

**পরিবেশ মন্ত্রীর সুস্থতা কামনায় দোয়া মাহফিল অনুষ্ঠিত**

ঢাকা, ২৯ শ্রাবণ (১৩ আগস্ট) :

 মৌলভীবাজারের বড়লেখা পৌরসভা মিলনায়তনে আজ কোভিড-১৯ আক্রান্ত পরিবেশ, বন ও জলবায়ু পরিবর্তন মন্ত্রী মোঃ শাহাব উদ্দিনের আশু সুস্থতা কামনা করে বড়লেখা উপজেলা আওয়ামী লীগ, যুবলীগ, ছাত্রলীগ, স্বেচ্ছাসেবক লীগ-সহ অঙ্গসংগঠনের উদ্যোগে দোয়া মাহফিল অনুষ্ঠিত হয়েছে। এ সময় বাংলাদেশ আওয়ামী লীগ ও এর অঙ্গসংগঠনের স্থানীয় নেতৃবৃন্দ-সহ উপস্থিত সকলে মন্ত্রীর রোগমুক্তির জন্য মহান আল্লাহর নিকট দোয়া প্রার্থনা করেন।

 এর পূর্বে সকালে বড়লেখা উপজেলা পরিষদের আয়োজনে পরিবেশ বন ও জলবাযু পরিবর্তন মন্ত্রীর আশু রোগমুক্তি কামনা করে দোয়া ও প্রার্থনা করা হয়। এ সময় উপজেলা পরিষদের চেয়ারম্যান সোয়েব আহমদ, উপজেলা নির্বাহী অফিসার মোঃ শামীম আল ইমরান, উপজেলা ভাইস চেয়ারম্যান তাজ উদ্দিন, বড়লেখা থানার ভারপ্রাপ্ত কর্মকর্তা জাহাঙ্গীর আলম সরদার, বড়লেখা উপজেলা স্বাস্থ্য ও পরিবার পরিকল্পনা কর্মকর্তা ডাঃ রত্নদ্বীপ বিশ্বাস, উপজেলা মহিলা ভাইস চেয়ারম্যান রেহানা বেগম হাসনা-সহ উপজেলার সকল দপ্তরের কর্মকর্তা এবং ইউনিয়ন পরিষদের চেযারম্যানবৃন্দ উপস্থিত ছিলেন।

 উল্লেখ্য, করোনা ভাইরাস (কোভিড-১৯) এ আক্রান্ত হয়ে গতকাল ১২ আগস্ট থেকে ঢাকা সম্মিলিত সামরিক হাসপাতাল (সিএমএইচ)-এ চিকিৎসাধীন পরিবেশ, বন ও জলবায়ু পরিবর্তন মন্ত্রণালয়ের মন্ত্রী মোঃ শাহাব উদ্দিনের শারীরিক অবস্থা বর্তমানে স্থিতিশীল রয়েছে মর্মে জানা গিয়েছে।

#

দীপংকর/মাহমুদ/মোশারফ/জয়নুল/২০২০/১৯৩০ঘণ্টা

তথ্যবিবরণী                                                               নম্বর : ৩০২৮

**নগর পরিকল্পনাবিদ, স্থপতি ও প্রকৌশলীদেরকে**

**একত্রে কাজ করার আহ্বান স্থানীয় সরকার মন্ত্রীর**

ঢাকা, ২৯ শ্রাবণ (১৩ আগস্ট) :

রাজধানী-সহ দেশের সকল শহরকে জনকল্যাণমুখী এবং জনবান্ধব করতে দেশের খ্যাতনামা নগর পরিকল্পনাবিদ, স্থপতি, প্রকৌশলী-সহ সংশ্লিষ্ট সবাইকে কাঁধে কাঁধ মিলিয়ে একত্রে কাজ করার আহ্বান জানিয়েছেন স্থানীয় সরকার মন্ত্রী মোঃ তাজুল ইসলাম।

মন্ত্রী আজ ঢাকায় হোটেল ইন্টারকন্টিনেন্টালে নগর পরিকল্পনাবিদ ও বিশেষজ্ঞদের নিয়ে জনকল্যাণমূলক মহানগরী গড়তে বিভিন্ন সীমাবদ্ধতা চিহ্নিত করে সময়াবদ্ধ পরিকল্পনা প্রণয়ন সংক্রান্ত সভায় সভাপতির বক্তব্যে এ আহ্বান জানান।

মোঃ তাজুল ইসলাম বলেন, সকল নগর বিশেষজ্ঞদের নিয়ে একটি ওয়ার্কিং কমিটি গঠন করা হবে এবং এই কমিটি নগরীর সমস্যা চিহ্নিত ও সমাধানের জন্য মহাপরিকল্পনা প্রস্তুত করে তা বাস্তবায়নে একযোগে কাজ করবে।

মন্ত্রী আরো বলেন, দেশের শহরগুলোকে দৃষ্টিনন্দন এবং আকর্ষণীয় করে নতুন প্রজন্মের জন্য বসবাসের উপযোগী করতে সমস্যা চিহ্নিত করে সমাধান করার বিকল্প নেই। আর এ জন্য অভিজ্ঞ ও বিশেষজ্ঞ নগর পরিকল্পনাবিদ যারা বহু দিন ধরে কাজ করছেন তাদের সহযোগিতা একান্ত প্রয়োজন। তিনি মহানগরীগুলোতে নাগরিক সেবা প্রদান কাঠামোতে সমস্যা চিহ্নিত করে সমাধানের সুনির্দিষ্ট কর্মপরিকল্পনা দেওয়ার জন্য নগর পরিকল্পনা বিশেষজ্ঞদের আহ্বান জানান। তিনি বলেন, এক সময় ঢাকা শহরে পাঁচ মিলিয়ন মানুষ ছিল যা এখন বিশ মিলিয়নে দাঁড়িয়েছে। এখানে কোনো সুউচ্চ ভবন ছিল না। বর্তমানে শহরে কতগুলা সুউচ্চ ভবন আছে তার কোনো একাডেমিক রিপোর্ট নেই। সুতরাং সুদূরপ্রসারী চিন্তা-ভাবনার মাধ্যমে মাস্টার প্ল্যান তৈরি করতে হবে।

সভার শুরুতে মন্ত্রী জাতির পিতা বঙ্গবন্ধু শেখ মুজিবুর রহমান-সহ ১৫ই আগস্ট সকল শহিদের আত্মার মাগফেরাত কামনা করে দোয়া করেন।

সভায় উত্তর সিটি কর্পোরেশনের মেয়র মোঃ আতিকুল ইসলাম, দক্ষিণ সিটি কর্পোরেশনের মেয়র ব্যারিস্টার শেখ ফজলে নূর তাপস, গাজীপুর সিটি কর্পোরেশনের মেয়র মোহাম্মদ জাহাঙ্গীর আলম এবং স্থানীয় সরকার বিভাগের সিনিয়র সচিব হেলালুদ্দীন আহমদ-সহ দেশের খ্যাতনামা নগর পরিকল্পনাবিদ ও বিশেষজ্ঞগণ বক্তব্য রাখেন।

#

হায়দার/মাহমুদ/রফিকুল/সেলিম/২০২০/১৮৪০ ঘণ্টা

তথ্যবিবরণী                                                               নম্বর : ৩০২৭

**বঙ্গবন্ধু শেখ মুজিবুর রহমানের শাহাদতবার্ষিকী ও জাতীয় শোক দিবস উপলক্ষে**

**পরিবেশ, বন ও জলবায়ু পরিবর্তন মন্ত্রণালয়ের কর্মসূচি**

ঢাকা, ২৯ শ্রাবণ (১৩ আগস্ট) :

আগামী ১৫ আগস্ট স্বাধীনতার মহান স্থপতি জাতির পিতা বঙ্গবন্ধু শেখ মুজিবুর রহমানের ৪৫তম শাহাদতবার্ষিকী ও জাতীয় শোক দিবস ২০২০ যথাযথ মর্যাদা ও ভাবগম্ভীর পরিবেশে উদ্‌যাপনের লক্ষ্যে মন্ত্রিপরিষদ বিভাগের নির্দেশনার আলোকে পরিবেশ, বন ও জলবায়ু পরিবর্তন মন্ত্রণালয় ও এর অধীনস্থ দপ্তর-সংস্থাসমূহ বিভিন্ন কর্মসূচি গ্রহণ করেছে।

জাতীয় শোক দিবসে পরিবেশ, বন ও জলবায়ু পরিবর্তন মন্ত্রণালয়ের আওতাধীন সকল সকল দপ্তর/সংস্থার প্রধান কার্যালয় এবং মাঠ পর্যায়ের কার্যালয়ের ভবনসমূহে জাতীয় পতাকা অর্ধনমিত থাকবে। ১৫ আগস্ট ২০২০ সকাল ১০টায় মন্ত্রণালয়ের ঊর্ধ্বতন প্রতিনিধি এবং দপ্তর/সংস্থার প্রধানগণ কালো ব্যাজ ধারণ করে একসাথে ধানমন্ডির ৩২ নম্বর রোডের বঙ্গবন্ধু স্মৃতি যাদুঘরে জাতির পিতা বঙ্গবন্ধু শেখ মুজিবুর রহমানের প্রতিকৃতিতে পুষ্পস্তবক অর্পণ করবেন।

জাতীয় শোক দিবসে দুপুর ১২টায় আগারগাঁওস্থ পরিবেশ অধিদপ্তরের অডিটরিয়ামে স্বাস্থ্যবিধি যথাযথভাবে মেনে আলোচনা সভা এবং বাদ জোহর মিলাদ মাহফিল অনুষ্ঠিত হবে। জাতীয় শোক দিবস উপলক্ষে সকল দপ্তর/সংস্থাসমূহ পরিবেশসম্মত ব্যানার/ ড্রপডাউন ইত্যাদি প্রদর্শন করবেন। দপ্তর/সংস্থার মাঠ পর্যায়ের অফিসসমূহ স্থানীয় প্রশাসন আয়োজিত শোক দিবসের কর্মসূচিতে অংশগ্রহণ করবে।

#

দীপংকর/মাহমুদ/রফিকুল/সেলিম/২০২০/১৮৩০ ঘণ্টা

তথ্যবিবরণী                                                               নম্বর : ৩০২৬

**ক্ষমতার পরিবর্তন নয়, রাজনৈতিক উদ্দেশ্যেই বঙ্গবন্ধুকে হত্যা করা হয়**

 **-- মৎস্য ও প্রাণিসম্পদ মন্ত্রী**

ঢাকা, ২৯ শ্রাবণ (১৩ আগস্ট) :

মৎস্য ও প্রাণিসম্পদ মন্ত্রী শ ম রেজাউল করিম বলেছেন, “রাষ্ট্র ক্ষমতা থেকে সরানোর জন্য নয় বরং মুক্তিযুদ্ধের চেতনার বাংলাদেশকে ধ্বংস করার জন্য রাজনৈতিক উদ্দেশ্যে ষড়যন্ত্রের মাধ্যমে বঙ্গবন্ধুকে হত্যা করা হয়।”

আজ রাজধানীর রমনাস্থ মৎস্য ভবনে মৎস্য অধিদপ্তরের সম্মেলন কক্ষে জাতির পিতা বঙ্গবন্ধু শেখ মুজিবুর রহমানের ৪৫তম শাহাদতবার্ষিকী ও জাতীয় শোক দিবস ২০২০ উপলক্ষে মৎস্য ও প্রাণিসম্পদ মন্ত্রণালয় আয়োজিত ‘বঙ্গবন্ধুর স্বপ্ন : আজকের বাংলাদেশ’ শীর্ষক আলোচনা সভা ও দোয়া মাহফিলে প্রধান অতিথির বক্তব্যে মন্ত্রী এসব কথা বলেন।

মন্ত্রী বলেন, “বঙ্গবন্ধুকে হত্যার জন্য বার বার ষড়যন্ত্র করা হয়। ১৯৬৯ সালের ২০ ডিসেম্বর বঙ্গবন্ধু জানতে পারেন তাকে হত্যার জন্য পাকিস্তান থেকে আততায়ী পাঠানো হয়েছে। ১৯৬৯ সালে আগরতলা ষড়যন্ত্র মামলার মাধ্যমে রাষ্ট্রদ্রোহিতার অভিযোগে তাকে হত্যার পরিকল্পনা হয়েছিলো। ১৯৭০ সালের নির্বাচনী ক্যাম্পে তাঁকে হত্যার চেষ্টা করা হয়েছিলো। ১৯৭২ সালের ১৩ জুলাই মেজর ফারুক ও ১৯৭৩ সালের ১১ জুলাই কর্নেল রশিদ বঙ্গবন্ধুকে হত্যার উদ্দেশ্যে মার্কিন দূতাবাসের মাধ্যমে অস্ত্র কিনতে চেয়েছিলেন। ১৯৭৪ সালের ১৩ মে উচ্চ পর্যায়ের সেনা কর্মকর্তাদের নির্দেশে কর্নেল ফারুক শেখ মুজিব সরকারকে উৎখাতের জন্য আমেরিকার সাহায্য চেয়েছিলেন। ১৯৭৫ সালের ২০ মার্চ আর্মড রেজিমেন্টের সেকেন্ড ইন কমান্ড ফারুক রহমান জিয়াউর রহমানকে অভ্যুত্থানে নেতৃত্ব দিতে বলেছিলেন। জিয়াউর রহমান তাতে রাজি না হলেও ষড়যন্ত্র প্রতিহত করেননি। এই ধারাবাহিকতায় ১৯৭৫ সালের ১৫ আগস্ট ভয়াবহ অভ্যুত্থান ঘটিয়ে বঙ্গবন্ধুকে হত্যা করা হয়।”

শ ম রেজাউল করিম আরো বলেন, “বাংলাদেশ ও বঙ্গবন্ধু অবিচ্ছেদ্য। বঙ্গবন্ধুর স্বপ্ন ছিলো সুখী, সমৃদ্ধ, আধুনিক ও অসম্প্রদায়িক বাংলাদেশ বিনির্মাণ। তিনি সূচনা করে দিয়েছিলেন। আর সেটাকে বাস্তবায়ন করছেন তাঁর রক্তের এবং আদর্শের উত্তরসূরি শেখ হাসিনা। তিনি গোটা জাতিকে বুকে ধারণ করেন। বর্তমানে বিশ্ব নেতৃত্ব বলছেন আধুনিক বাংলাদেশ আর শেখ হাসিনা অবিচ্ছেদ্য অধ্যায়। বঙ্গবন্ধুর স্বপ্ন বাস্তবায়নের জন্য, ত্রিশ লক্ষ শহীদের স্বপ্ন বাস্তবায়নের জন্য বঙ্গবন্ধু কন্যা আমাদের মাঝে আছেন।”

মৎস্য ও প্রাণিসম্পদ সচিব রওনক মাহমুদের সভাপতিত্বে আলোচনা সভায় স্বাগত বক্তব্য প্রদান করেন মৎস্য ও প্রাণিসম্পদ মন্ত্রণালয়ের অতিরিক্ত সচিব সুবোল বোস মনি। আলোচনায় অংশগ্রহণ করেন বাংলাদেশ মৎস্য উন্নয়ন কর্পোরেশনের চেয়ারম্যান কাজী হাসান আহমেদ, প্রাণিসম্পদ অধিদপ্তরের মহাপরিচালক ডাঃ আবদুল জব্বার শিকদার, মৎস্য অধিদপ্তরের মহাপরিচালক কাজী শামস্ আফরোজ, বাংলাদেশ মৎস্য গবেষণা ইনস্টিটিউটের মহাপরিচালক ড. ইয়াহিয়া মাহমুদ, বাংলাদেশ প্রাণিসম্পদ গবেষণা ইনস্টিটিউটের মহাপরিচালক ড. নাথু রাম সরকার প্রমুখ।

সভার পূর্বে মৎস্য অধিদপ্তরে স্থাপিত জাতির পিতার প্রতিকৃতিতে শ্রদ্ধার্ঘ্য অর্পণ করেন মৎস্য ও প্রাণিসম্পদ মন্ত্রী, সচিবসহ অন্যরা। সভার শুরুতে ১৯৭৫ সালের ১৫ আগস্টের শহীদদের স্মরণে ১ মিনিট নীরবতা পালন করা হয় এবং সভা শেষে দোয়া মাহফিল অনুষ্ঠিত হয়।

#

ইফতেখার/মাহমুদ/মোশারফ/সেলিম/২০২০/১৮২০ ঘণ্টা

তথ্যবিবরণী                                                                            নম্বর : ৩০২৫

**কোভিড**-**১৯**(**করোনা ভাইরাস**) **সংক্রান্ত সর্বশেষ প্রতিবেদন**

ঢাকা, ২৯ শ্রাবণ (১৩ আগস্ট) :

          ন্যাশনাল ডিজাস্টার রেসপন্স কো-অর্ডিনেশন সেন্টার (এনডিআরসিসি) থেকে প্রাপ্ত তথ্য অনুযায়ী করোনা ভাইরাস পরিস্থিতি মোকাবিলার জন্য ৬৪ জেলায় ইতোমধ্যে ২ লাখ ১১ হাজার ১৭ মেট্রিক টন চাল বরাদ্দ করা হয়েছে। এছাড়া শিশুখাদ্য-সহ অন্যান্য সামগ্রী ক্রয়ের জন্য ১২২ কোটি ৯৭ লাখ ৭২ হাজার ২৬৪ টাকা নগদ বিতরণ করা হয়েছে। দুর্যোগ ব্যবস্থাপনা ও ত্রাণ মন্ত্রণালয়ের মাধ্যমে বরাদ্দকৃত এ সাহায্য দেশের সকল জেলা ও উপজেলা প্রশাসনের মাধ্যমে বিতরণ করা হচ্ছে।

 ‌         স্বাস্থ্য অধিদপ্তর এবং রোগতত্ত্ব, রোগ নিয়ন্ত্রণ ও গবেষণা প্রতিষ্ঠান (আইইডিসিআর)-এর তথ্যানুযায়ী আজ দেশে নতুন করে আরো ২ হাজার ৬১৭ জনের শরীরে করোনা সংক্রমণ ধরা পড়েছে। এ নিয়ে বাংলাদেশে এখন পর্যন্ত কোভিড-১৯ আক্রান্ত রোগীর সংখ্যা ২ লাখ ৬৯ হাজার ১১৫ জন। গত ২৪ ঘণ্টায় ৪৪ জন-সহ এ পর্যন্ত ৩ হাজার ৫৫৭ জন এ রোগে মৃত্যুবরণ করেছেন। গত ২৪ ঘণ্টায় ১৩ হাজার ১৬২ জনের নমুনা পরীক্ষা করা হয়েছে। করোনা ভাইরাস আক্রান্তদের মধ্যে এখন পর্যন্ত সুস্থ হয়েছেন ১ লাখ ৫৪ হাজার ৮৭১ জন।

          সারা দেশে জেলা ও উপজেলা পর্যায়ে প্রাতিষ্ঠানিক কোয়ারেন্টাইনের জন্য প্রস্তুত করা হয়েছে ৬২৯টি প্রতিষ্ঠান এবং এর মাধ্যমে তাৎক্ষণিকভাবে প্রাতিষ্ঠানিক কোয়ারেন্টাইনের সেবা প্রদান করা যাবে ৩১ হাজার ৯৯১ জনকে।

#

তাসমীন/মাহমুদ/মোশারফ/আব্বাস/২০২০/১৮৮৫ ঘণ্টা

তথ্যবিবরণী নম্বর : ৩০২৪

প্রবীণ আইনজীবী আনিসুর রহমানের মৃত্যুতে আইনমন্ত্রীর শোক

ঢাকা, ২৯ শ্রাবণ (১৩ আগস্ট) :

 প্রবীণ আইনজীবী, মুক্তিযুদ্ধের অন্যতম সংগঠক অ্যাডভোকেট আনিসুর রহমানের মৃত্যুতে গভীর শোক ও দুঃখ প্রকাশ করেছেন আইন, বিচার ও সংসদ বিষয়ক মন্ত্রী আনিসুল হক।

 মন্ত্রী আজ এক শোকবার্তায় মরহুমের বিদেহী আত্মার মাগফেরাত কামনা করেন এবং তাঁর শোকসন্তপ্ত পরিবারের সদস্যদের প্রতি গভীর সমবেদনা জানান।

 অ্যাডভোকেট আনিসুর রহমান গতকাল বিকালে হৃদরোগে আক্রান্ত হয়ে ময়মনসিংহে ইন্তেকাল করেন।

 মরহুম আনিসুর রহমান ময়মনসিংহ জেলা আইনজীবী সমিতির দুইবারের সাধারণ সম্পাদক ও তিনবারের সভাপতি ছিলেন। বাংলাদেশ বার কাউন্সিল এর সদস্যও নির্বাচিত হয়েছিলেন তিনি।

#

রেজাউল/মাহমুদ/রফিকুল/জয়নুল/২০২০/১৮১০ঘণ্টা

তথ্যবিবরণী নম্বর : ৩০২৩

২০২২ সালের মধ্যেই সকল বিভাগে ১৫ তলা বিশিষ্ট ক্যান্সার হাসপাতাল নির্মাণ হবে

 --স্বাস্থ্যমন্ত্রী

ঢাকা, ২৯ শ্রাবণ (১৩ আগস্ট) :

 স্বাস্থ্য ও পরিবার কল্যাণ মন্ত্রী জাহিদ মালেক বলেছেন, ২০২২ সালের মধ্যেই দেশের ৮ বিভাগে ৮টি ১৫ তলা বিশিষ্ট ক্যান্সার হাসপাতাল নির্মাণ করা হবে। এই হাসপাতালে ক্যান্সার রোগের পাশাপাশি কিডনি ও হার্টের চিকিৎসারও পর্যাপ্ত ব্যবস্থা থাকবে।

 মন্ত্রী আজ সচিবালয়ে স্বাস্থ্য মন্ত্রণালয়ের সভাকক্ষে বিভাগীয় পর্যায়ে ৮টি ক্যান্সার হাসপাতাল স্থাপন শীর্ষক প্রকল্পের কার্যক্রমের অগ্রগতি পর্যালোচনার জন্য আয়োজিত সভায় সভাপতির বক্তব্যে এসব কথা বলেন।

 মন্ত্রী আরো বলেন, এ সকল হাসপাতালে ক্যান্সার, কিডনি ও হার্টের চিকিৎসার জন্য প্রতিটি বিভাগে অন্তত ৩০০টি করে শয্যা রাখা হবে। হাসপাতালের শয্যাগুলোর আধুনিকায়ন করার পাশাপাশি ওয়েটিং রুম, চিকিৎসকদের বিশ্রামাগার, অ্যাটেন্ডেন্টসদের জন্য আধুনিক ও উন্নত ব্যবস্থা রাখা হবে। তিনি বলেন, হাসপাতালগুলো নির্মাণের পর দেশের মানুষকে চিকিৎসার জন্য আর বিদেশমুখী হতে হবে না।

 স্বাস্থ্যসেবা বিভাগের অতিরিক্ত সচিব (উন্নয়ন/হাসপাতাল), স্বাস্থ্যসেবা বিভাগের পরিকল্পনা অনুবিভাগের বিভাগীয় প্রধান, জাতীয় ক্যান্সার গবেষণা ইনস্টিটিউট ও হাসপাতালের পরিচালক-সহ সংশ্লিষ্ট অন্যান্য কর্মকর্তারা সভায় উপস্থিত ছিলেন।

#

মাইদুল/রাহাত/রফিকুল/জয়নুল/২০২০/১৮০০ঘণ্টা

তথ্যবিবরণী নম্বর : ৩০২২

সকলে একত্রিত হয়ে সমবায়কে এগিয়ে নিয়ে যেতে হবে

 -- পল্লী উন্নয়ন ও সমবায় প্রতিমন্ত্রী

যশোর, ২৯ শ্রাবণ (১৩ আগস্ট) :

 পল্লী উন্নয়ন ও সমবায় প্রতিমন্ত্রী স্বপন ভট্টাচার্য্য বলেছেন, সুষম বণ্টনের মাধ্যমে সকলে একত্রিত হয়ে সমবায়কে এগিয়ে নিয়ে যেতে হবে। করোনার সময় সতর্ক হয়ে নতুন উদ্যোগ নিয়ে কার্যক্রম অব্যাহত রাখতে হবে। নতুন নতুন সম্ভাবনা তৈরি করে উদ্যমী হয়ে সমবেতভাবে কাজ করতে হবে।

 প্রতিমন্ত্রী আজ যশোর সার্কিট হাউজে করোনাকালীন এবং করোনা পরবর্তী করণীয় সম্পর্কে যশোর জেলাস্থ সমবায়ীদের সাথে এক মতবনিমিয় সভায় প্রধান অতিথির বক্তব্যে এসব কথা বলেন।

 এ সময় প্রতিমন্ত্রী বলেন, স্বাধীনতা-পরবর্তী সময়ে দ্বিতীয় বিপ্লবের ডাক দিয়েছিলেন জাতির পিতা বঙ্গবন্ধু শেখ মুজিবুর রহমান। এর উদ্দেশ্য ছিল সমবায়ভিত্তিক কৃষি ও সমাজ গঠনের মধ্য দিয়ে দেশের মানুষের জীবনযাত্রার মান উন্নয়ন। কিন্তু বঙ্গবন্ধুকে হত্যার পর থমকে যায় সমবায়ভিত্তিক দেশ ও সমাজ গঠনের প্রক্রিয়া। দীর্ঘদিন পর প্রধানমন্ত্রী শেখ হাসিনার নেতৃত্বে মুক্তিযুদ্ধের চেতনার সরকার গঠন হলে সমবায় আবারো এগিয়ে যেতে শুরু করে। তিনি বলেন, সমবায়ীরা এগিয়ে গেলে দেশের সাধারণ মানুষের উন্নয়ন হবে। ফলে সামগ্রিকভাবে দেশ এগিয়ে যাবে।

 যশোরের জেলা প্রশাসক তমিজুল ইসলাম খানের সভাপতিত্বে মতবিনিময় সভায় খুলনা বিভাগীয় সমবায় কার্যালয়ের যুগ্ম-নিবন্ধক মোঃ মিজানুর রহমান; যশোর সদর উপজেলার ভারপ্রাপ্ত চেয়ারম্যান নূরজাহান ইসলাম-সহ সমবায়ী নেতৃবৃন্দ অংশগ্রহণ করেন।

#

হাবিব/রাহাত/মোশারফ/জয়নুল/২০২০/১৭৫০ঘণ্টা

তথ্যবিবরণী নম্বর: ৩০২১

**বঙ্গবন্ধু শেখ মুজিবুর রহমানের শাহাদতবার্ষিকী ও জাতীয় শোক দিবস উপলক্ষে সংস্কৃতি বিষয়ক মন্ত্রণালয়ের কর্মসূচি**

ঢাকা, ২৯ শ্রাবণ (১৩ আগস্ট):

 আগামী ১৫ আগস্ট শনিবার স্বাধীনতার মহান স্থপতি জাতির পিতা বঙ্গবন্ধু শেখ মুজিবুর রহমানের ৪৫তম শাহাদতবার্ষিকী ও জাতীয় শোক দিবস ২০২০ যথাযথ মর্যাদা ও ভাবগম্ভীর পরিবেশে পালনের লক্ষ্যে সংস্কৃতি বিষয়ক মন্ত্রণালয় ও এর অধীনস্থ দপ্তর-সংস্থাসমূহ ব্যাপক কর্মসূচি গ্রহণ করেছে।

 দিবসটি পালন উপলক্ষে সংস্কৃতি বিষয়ক মন্ত্রণালয়ের আওতাধীন সকল দপ্তর/সংস্থার ভবনে জাতীয় পতাকা অর্ধনমিত রাখা হবে। ধানমণ্ডির ৩২ নম্বর সড়কে বঙ্গবন্ধু স্মৃতি জাদুঘরে জাতির পিতার প্রতিকৃতিতে পুষ্পস্তবক অর্পণ বিষয়ে মন্ত্রিপরিষদ বিভাগ হতে প্রদত্ত নির্দেশনা অনুযায়ী ব্যবস্থা গ্রহণ করা হবে। এ ছাড়া মন্ত্রণালয় এবং দপ্তর/সংস্থার দাপ্তরিক ভবনসমূহে, প্রধান কার্যালয় ও আঞ্চলিক কার্যালয়ে ড্রপডাউন ব্যানার স্থাপন করা হবে এবং শহিদদের আত্মার মাগফেরাত কামনায় স্বাস্থ্যবিধি মেনে কোরানখানি ও দোয়া মাহফিল আয়োজন করা হবে।

 জাতীয় শোক দিবস পালন উপলক্ষে সংস্কৃতি বিষয়ক মন্ত্রণালয়ের উদ্যোগে আগামী ১৭ আগস্ট সোমবার বিকাল ৪টায় বাংলাদেশ শিল্পকলা একাডেমির জাতীয় নাট্যশালা মিলনায়তনে আলোচনা সভা, সাংস্কৃতিক অনুষ্ঠান ও দোয়া মাহফিল আয়োজন করা হবে। সংস্কৃতি বিষয়ক প্রতিমন্ত্রী কে এম খালিদের সভাপতিত্বে উক্ত অনুষ্ঠানে কৃষি  মন্ত্রী ড. মোঃ আব্দুর রাজ্জাক প্রধান অতিথি এবং সাবেক সংস্কৃতি মন্ত্রী আসাদুজ্জামান নূর বিশেষ অতিথি হিসাবে উপস্থিত থাকবেন। আলোচনা সভায় মূল প্রবন্ধ উপস্থাপন করবেন জাতির পিতা বঙ্গবন্ধু শেখ মুজিবুর রহমানের জন্মশতবার্ষিকী উদ্‌যাপন জাতীয় বাস্তবায়ন কমিটির প্রধান সমন্বয়ক ড. কামাল আবদুল নাসের চৌধুরী।

 শোক দিবস উপলক্ষে আগামী ১৬ আগস্ট বাংলা একাডেমি ‘শতবর্ষে বঙ্গবন্ধু’ শীর্ষক আলোচনা সভা ও বৃক্ষরোপণ কর্মসূচি আয়োজন করছে। আরকাইভস ও গ্রন্থাগার অধিদপ্তর ৭-২১ আগস্ট পর্যন্ত বঙ্গবন্ধুর কর্ম ও জীবন সম্পর্কিত কিছু বিরল ফটোগ্রাফির সমন্বয়ে ডিজিটাল প্রদর্শনীর আয়োজন করছে।

 জাতীয় শোক দিবসকে কেন্দ্র করে দেশব্যাপী অনলাইনভিত্তিক সাংস্কৃতিক প্রতিযোগিতা আয়োজনের জন্য সংস্কৃতি বিষয়ক মন্ত্রণালয় হতে বিভাগীয় পর্যায়ে ১ লাখ টাকা, জেলা পর্যায়ে ৫০ হাজার টাকা এবং উপজেলা পর্যায়ে
২৫ হাজার টাকা বরাদ্দ প্রদান করা হয়েছে। সাংস্কৃতিক প্রতিযোগিতা আয়োজনের রূপরেখা সকল বিভাগীয় কমিশনার, জেলা প্রশাসক ও উপজেলা নির্বাহী অফিসারগণের নিকট প্রেরণ করা হয়েছে। জেলা কালচারাল অফিসারগণ জেলা প্রশাসক এবং উপজেলা নির্বাহী অফিসারের সাথে যোগাযোগ করে কর্মসূচিটি বাস্তবায়নের বিষয়ে প্রয়োজনীয় ব্যবস্থা গ্রহণ করবেন।

 এছাড়া দিবসের অন্যান্য উল্লেখযোগ্য কর্মসূচির মধ্যে রয়েছে জাতির পিতার স্মরণে এবং দিবসের তাৎপর্য তুলে ধরে বাংলাদেশ জাতীয় জাদুঘর, বাংলাদেশ শিল্পকলা একাডেমি, গণগ্রন্থাগার অধিদপ্তর, কবি নজরুল ইনস্টিটিউট, প্রত্নতত্ত্ব অধিদপ্তর ও কপিরাইট অফিস কর্তৃক ভার্চুয়াল  আলোচনা সভা ও সেমিনার আয়োজন; স্কুল, কলেজ ও বিশ্ববিদ্যালয়ের শিক্ষার্থীদের অংশগ্রহণে বাংলাদেশ জাতীয় জাদুঘর, বাংলাদেশ শিল্পকলা একাডেমি, গণগ্রন্থাগার অধিদপ্তর, কবি নজরুল ইনস্টিটিউট, বাংলাদেশ লোক ও কারুশিল্প ফাউন্ডেশন, আরকাইভস ও গ্রন্থাগার অধিদপ্তর কর্তৃক অনলাইনভিত্তিক রচনা, কুইজ ও চিত্রাঙ্কন প্রতিযোগিতা আয়োজন; বাংলাদেশ শিল্পকলা একাডেমি ও প্রত্নতত্ত্ব অধিদপ্তর কর্তৃক বঙ্গবন্ধু রচিত গ্রন্থসমূহের ওপর অনলাইনভিত্তিক পাঠ পর্যালোচনা অনুষ্ঠান; বাংলাদেশ শিল্পকলা একাডেমি কর্তৃক ভার্চুয়াল আলোকচিত্র প্রদর্শনী; বাংলাদেশ জাতীয় জাদুঘর কর্তৃক বঙ্গবন্ধুর স্মৃতি নিদর্শন নিয়ে ভার্চুয়াল প্রদর্শনী; বাংলাদেশ শিল্পকলা একাডেমি-সহ সংস্কৃতি বিষয়ক মন্ত্রণালয়ের আওতাধীন বিভিন্ন ক্ষুদ্র নৃগোষ্ঠীর সাংস্কৃতিক ইনস্টিটিউট/ একাডেমি/কেন্দ্রসমূহ কর্তৃক অনলাইনে বিভিন্ন সাহিত্য ও সাংস্কৃতিক অনুষ্ঠান আয়োজন, প্রভৃতি।

#

ফয়সল/মাহমুদ/রফিকুল/আব্বাস/২০২০/১৭৩৩ ঘণ্টা

তথ্যবিবরণী নম্বর: ৩০২০

**বাংলাদেশ-ভারত কনেকটিভিটি বাড়াতে নৌপথ অন্যতম মাধ্যম হতে পারে**

-নৌপরিবহন প্রতিমন্ত্রী

ঢাকা, ২৯ শ্রাবণ (১৩ আগস্ট):

 নৌপরিবহন প্রতিমন্ত্রী খালিদ মাহমুদ চৌধুরী বলেছেন, ভারতের সাথে বাংলাদেশের সম্পর্ক ঐতিহাসিক। মুক্তিযুদ্ধের সময়ে যে সম্পর্ক তৈরি হয়েছে, সেটি রক্তের সম্পর্ক। আমাদের মুক্তিযুদ্ধের সময়ে ভারতীয়রা আশ্রয় দিয়েছে। ভারতের সাথে বাংলাদেশের যে সাংস্কৃতিক বন্ধন রয়েছে; তা পৃথিবীর আর কোন দেশের সাথে নেই। তাই এ সম্পর্কটি কখনোই দুর্বল হওয়ার নয়। নৌপরিবহন মন্ত্রণালয়ের সাথে ভারতের কিছু চুক্তি, প্রকল্প ও কার্যক্রম রয়েছে। তিনি বলেন, দু’দেশের কানেক্টিভিটি বাড়াতে নৌপথ অন্যতম একটা মাধ্যম হতে পারে। দুই’দেশ আলোচনা করে বিষয়গুলো এগিয়ে নিয়ে যেতে পারে।

 প্রতিমন্ত্রী আজ তাঁর অফিস কক্ষে বাংলাদেশে নিযুক্ত ভারতের বিদায়ি হাইকমিশনার রীভা গাঙ্গুলী দাস এর সাথে সাক্ষাত শেষে সাংবাদিকদের এসব কথা বলেন।

 রীভা গাঙ্গুলী দাস বলেন, বাংলাদেশের সঙ্গে আমরা খুব ঘনিষ্ঠভাবে কাজ করে থাকি। ভারত-বাংলাদেশের সম্পর্ক বর্তমানে অন্য যে কোন সময়ের চেয়ে ভালো। দুই দেশ কোভিডের মধ্যেও একসাথে কাজ করেছে। এটা সম্পর্ক ঘনিষ্ঠ হওয়ার কারণেই হয়েছে। দু’দেশের মধ্যে অনেকগুলো চুক্তি হয়েছে। অনেকগুলো প্রকল্প বাস্তবায়ন হবে। দুই দেশের বাণিজ্য গতিশীল হলে বাংলাদেশেরও লাভ হবে, কর্মসংস্থান সৃষ্টি হবে। তিনি বলেন, বাংলাদেশ ভারতের মধ্যে জাহাজ চলাচলের স্ট্যান্ডার্ড অপারেটর প্রসিডিউর (এসওপি) স্বাক্ষরের আলোকে ট্রায়াল ইতোমধ্যে হয়ে গেলো। এখন পরবর্তী কাজ এগিয়ে নিতে কোন অসুবিধা নেই। তিনি জানান, ভারত জরুরি চিকিৎসা ও ব্যবসায়িক ভিসা দিচ্ছে। এখন সাবধানে ভিসার বিষয়ে কাজ চলছে।

#

জাহাঙ্গীর/পরীক্ষিৎ/রেজ্জাকুল/কুতুব/২০২০/১৬১০ ঘণ্টা

তথ্যবিবরণী নম্বর: ৩০১৯

**আলজেরিয়ার রাষ্ট্রদূত-বাণিজ্যমন্ত্রী বৈঠক**

**আলজেরিয়া বাংলাদেশের সাথে বাণিজ্য বৃদ্ধিতে আগ্রহী**

ঢাকা, ২৯ শ্রাবণ (১৩ আগস্ট):

 বাংলাদেশে নিযুক্ত আলজেরিয়ার রাষ্ট্রদূত রাবাহ লারবি বলেন, আলজেরিয়া বাংলাদেশের সাথে বাণিজ্য বৃদ্ধি করতে আগ্রহী। এ মহুর্তে উভয় দেশের বাণিজ্যের পরিমান খুবই কম। বাণিজ্য বাড়াতে বাংলাদেশের সাথে এফটিএ অথবা পিটিএ করতে প্রস্তুত আরজেরিয়া। উভয় দেশের মধ্যে আলোচনার মাধ্যমে সিদ্ধান্ত গ্রহণ করা হবে। আরজেরিয়ায় বাংলাদেশের বেশ কিছু পণ্যের প্রচুর চাহিদা রয়েছে। এ বিষয়ে উদ্যোগ নিয়ে উভয় দেশের ব্যবসায়ীদের সাথে আলোচনার মাধ্যমে প্রয়োজনীয় সবকিছু করতে চায় আলজেরিয়া।

 তিনি আজ ঢাকায় বাণিজ্যমন্ত্রী টিপু মুনশির সাথে অনলাইন বৈঠকে এসব কথা বলেন।

 বাণিজ্যমন্ত্রী টিপু মুনশি বলেছেন, আলজেরিয়া বাংলাদেশেরে বন্ধুরাষ্ট্র। বাণিজ্য ও অর্থনৈকিত সহযোগিতা বৃদ্ধির জন্য ১৯৭৩ সালে উভয় দেশের মধ্যে একটি চুক্তি হয়েছিল। বাংলাদেশ আরজেরিয়ার সাথে বাণিজ্য ও অর্থনৈকিত সহযোগিতা বৃদ্ধি করতে আগ্রহী। উভয় দেশের মধ্যে আলোচনার মাধ্যমে এফটিএ অথবা পিটিএ স্বাক্ষর করা হয়ে। একই সাথে ১৯৭৩ সালে সম্পাদিত চুক্তির কোন বিষয় প্রয়োজন হলে সংশোধন করা হবে। উভয় দেশের বাণিজ্য বৃদ্ধির সুযোগ রয়েছে। এ সুযোগকে কাজে লাগাতে চায় বাংলাদেশ। বাণিজ্যমন্ত্রী বলেন, বাংলাদেশ রপ্তানি বাণিজ্যে দ্রুত এগিয়ে যাচ্ছে। বাংলাদেশ তৈরি পোশাক রপ্তানিতে পৃথিবীর মধ্যে দ্বিতীয় অবস্থানে রয়েছে। আলজেরিয়ায় বাংলাদেশের তৈরি পোশাক, পাট ও চামড়াজাত পণ্য, তামাক এবং ফার্নিচারের প্রচুর চাহিদা রয়েছে। বাংলাদেশ এগুলো আলজেরিয়ায় রপ্তানি বৃদ্ধি করতে চায়। উভয় দেশের ব্যবসায়ীদের সফর বিনিময়ের মাধ্যমে রপ্তানি বাণিজ্য বৃদ্ধি করা সম্ভব। কোভিড-১৯ পরিস্থিতির উন্নতি হলে উভয় দেশের মধ্যে সরাসরি আলোচনার মাধ্যমে প্রয়োজনীয় পদক্ষেপ গ্রহণ করা হবে।

 গত অর্থবছরে আলজেরিয়ায় রপ্তানি হয়েছে পাঁচ দশমিক ৯০ মিলিয়ন মার্কিন ডলার মূল্যের বাংলাদেশী পণ্য এবং একই সময়ে আমদানি হয়েছে ৯০ দশমিক ৭৯ মিলিয়ন মার্কিন ডলার মূল্যের পণ্য। বাণিজ্যমন্ত্রী আলজেরিয়ার বাণিজ্যমন্ত্রীকে বাংলাদেশ সফরের আমন্ত্রণ জানান।

 এ সময় বাণিজ্য সচিব ড. মো. জাফর উদ্দীন উপস্থিত ছিলেন।

#

লতিফ বকসী/পরীক্ষিৎ/রেজ্জাকুল/কুতুব/২০২০/১৬২৫ ঘণ্টা

তথ্যবিবরণী নম্বর: ৩০১৮

**ঢাকা-কুয়ালালামপুর-ঢাকা রুটে বিমানের বাণিজ্যিক ফ্লাইট শুরু ১৮ আগস্ট**

ঢাকা, ২৯ শ্রাবণ (১৩ আগস্ট):

 বিমান বাংলাদেশ এয়ারলাইন্স আগামী ১৮ আগস্ট হতে ঢাকা-কুয়ালালামপুর-ঢাকা রুটে বাণিজ্যিক ফ্লাইট পরিচালনা করবে। ঢাকা থেকে কুয়ালালামপুর-এর উদ্দেশ্যে সপ্তাহে দুই দিন যথাক্রমে মঙ্গল ও শুক্রবার এবং কুয়ালালামপুর থেকে ঢাকার গন্তব্যে বুধ ও শনিবার বিমানের ফ্লাইট পরিচালিত হবে।

 ভ্রমণের ক্ষেত্রে প্রয়োজনীয় শর্ত ও তথ্য সমুহ বিমান ওয়েবসাইটে পাওয়া যাবে।

 বিস্তারিত তথ্যের জন্য বিমান ওয়েবসাইট: www.biman-airlines.com অথবা বিমান কল সেন্টার : ০১৭৭৭৭১৫৬১৩-১৬ এ যোগাযোগ করার জন্য মন্ত্রণালয় থেকে জানানো হয়েছে।

#

তানভীর/পরীক্ষিৎ/কামাল/শামীম/২০২০/১৬০০ ঘণ্টা

তথ্যবিবরণী নম্বর: ৩০১৭

**নিজস্ব ব্র্যান্ডের ‘রেল পানি’ সরবরাহ করবে বাংলাদেশ রেলওয়ে**

ঢাকা, ২৯ শ্রাবণ (১৩ আগস্ট):

 ট্রেনে পানি সরবরাহের লক্ষ্যে আজ রেলভবনে বাংলাদেশ রেলওয়ে ও সরবরাহকারী প্রতিষ্ঠান শ্যামলী ফুড এন্ড বেভারেজ প্রাইভেট লিমিটেড এর মধ্যে চুক্তি স্বাক্ষরিত হয়। এতে রেলওয়ের পক্ষে স্বাক্ষর করেন যুগ্ম মহাপরিচালক (অপারেশন) রাশিদা গনি এবং শ্যামলী ফুড এন্ড বেভারেজ প্রাইভেট লিমিটেড এর পক্ষ হতে এম ডি রমেশ চন্দ্র ঘোষ।

রেলপথ মন্ত্রী মো: নূরুল ইসলাম সুজন এর উপস্থিতিতে এ চুক্তি স্বাক্ষরিত হয়।

স্বাক্ষর অনুষ্ঠানে রেলপথ মন্ত্রী বলেন, রেল সবদিক থেকে এগিয়ে যাচ্ছে। নতুন নতুন রেললাইন নির্মাণ করা হচ্ছে। সিঙ্গেল লাইনকে ডুয়েলগেজে রুপান্তর করা হচ্ছে। যাত্রীসেবার মান বাড়ানোর জন্য নানামূখী উদ্যোগ নেয়া হয়েছে। রেলওয়েতে একটি নিজস্ব ব্র্যান্ডের পানি সরবরাহের ফলে এ সেবার মান বাড়বে বলে মন্ত্রী জানান। এ সময় তিনি সরকার নির্ধারিত দাম ও পণ্যের গুণগত মান ঠিক বিষয়ে গুরুত্ব আরোপ করেন।

বর্তমানে বাংলাদেশ রেলওয়েতে যাত্রীগণকে ভ্রমণরত অবস্থায় খাদ্যদ্রব্য সরবরাহের জন্য নিজস্ব ক্যাটারিং সার্ভিস চালু আছে। বাংলাদেশ রেলওয়েতে নিজস্ব ব্র্যান্ডের বোতলজাত পানি সরবরাহ করার মাধ্যমে যাত্রীদের কাঙ্খিত পানির চাহিদা মেটানোর পাশাপাশি বাংলাদেশ রেলওয়েকে একটি ব্র্যান্ড হিসাবে প্রতিষ্ঠা করার সুযোগ তৈরি হবে। এ জন্য বাজারজাতকরণ প্রক্রিয়াকে সহজতর করতে দেশীয় কোন প্রতিষ্ঠানের সাথে যুক্ত হয়ে রি ব্র্যান্ডিং করা যুক্তিপূর্ণ হবে বলে প্রতীয়মান হওয়ায় বাংলাদেশ পর্যটন কর্পোরেশন, বাংলাদেশ পুলিশ, সেনা কল্যাণ সংস্থা ও ঢাকা ওয়াসার ন্যায় সেবার মান উন্নয়নে বাংলাদেশ রেলওয়ের নিজস্ব পানির ব্র্যান্ড ‘রেল পানি’ প্রবর্তন করা হচ্ছে। এতে কোন প্রকার অর্থব্যয় ছাড়াই বাংলাদেশ রেলওয়েতে রাজস্ব আয়ের নতুন এক দ্বার উন্মোচিত হবে।

এ সময় উপস্থিত ছিলেন বাংলাদেশ রেলওয়ের মহাপরিচালক মো: শামছুজ্জামান এবং ঊর্ধ্বতন কর্মকর্তাগণ।

#

শরিফুল/পরীক্ষিৎ/রেজ্জাকুল/কুতুব/২০২০/১৫৩০ ঘণ্টা

তথ্যবিবরণী নম্বর: ৩০১৬

**অনলাইনে বা অ্যাপের ট্রেনের টিকেট হস্তান্তর করলে শাস্তি**

ঢাকা, ২৯ শ্রাবণ (১৩ আগস্ট):

 যদি কোন ব্যক্তি ট্রেনে ভ্রমণের নিজ টিকেট, রিটার্ণ টিকেট অথবা নির্দিষ্ট মেয়াদী টিকেট কারো নিকট হস্তান্তর বা বিক্রয় করে তাহলে ঐ বিক্রেতা তিন মাস পর্যন্ত কারাদন্ডে দন্ডিত হবেন অথবা অর্থদন্ড অথবা উভয় প্রকারের দন্ডে দন্ডিত হবেন। টিকেটের ক্রেতা অন্যের টিকিট ব্যবহার করলে অথবা ব্যবহার করার চেষ্টা করলে সে একবার একক ভ্রমণের সমান অতিরিক্ত ভাড়ার জন্য দন্ডিত হবেন বলে এক বিজ্ঞপ্তির মাধ্যমে জানিয়েছে বাংলাদেশ রেলওয়ে।

 অন-লাইন বা মোবাইল অ্যাপ হতে নিজে টিকেট কেটে রেলভ্রমণ করতে এবং অন্যের নামে ক্রয়কৃত টিকেটে রেলভ্রমণ হতে বিরত থাকতে রেলওয়ের পক্ষ থেকে অনুরোধ জানানো হয়েছে।

 ট্রেনে ভ্রমণের জন্য ক্রয়কৃত টিকিট, রিটার্ণ টিকেট অথবা নির্দিষ্ট মেয়াদী টিকেট হস্তান্তরযোগ্য নয় এবং এটি কেবলমাত্র যে ব্যক্তি বা যাত্রীর ভ্রমণের জন্য প্রদান করা হবে সেই ব্যক্তি এবং তাতে সুনির্দিষ্টভাবে যে সকল স্থানে ভ্রমণের অনুমতি প্রদান করা হবে সেই স্থানসমূহের জন্যে প্রযোজ্য হবে বলেও জানিয়েছে বাংলাদেশ রেলওয়ে।

#

শরিফুল/পরীক্ষিৎ/কামাল/শামীম/২০২০/১৪৪১ ঘণ্টা

তথ্যবিবরণী নম্বর: ৩০১৫

ভবদহের জলাবদ্ধতা নিরসন

**টাইডাল রিভার ম্যানেজমেন্ট চালু করতে হবে**

 -**স্বপন ভট্টাচার্য্য**

অভয়নগর (যশোর), ২৯ শ্রাবণ (১৩ আগস্ট):

 পল্লী উন্নয়ন ও সমবায় প্রতিমন্ত্রী স্বপন ভট্টাচার্য্য বলেছেন, ভবদহের জলাবদ্ধতা নিরসনে টাইডাল রিভার ম্যানেজমেন্ট- টিআরএম প্রকল্পের বিকল্প অন্য কিছু হতে পারে না। বারবার নদী খনন করলেও পুনরায় পলিতে ভরাট হচ্ছে নদী। জনগণের টাকা নদী খনন প্রকল্পে ব্যয় না করে ভবদহের জলাবদ্ধতা নিরসনের স্থায়ী সমাধান হিসেবে টিআরএম প্রকল্প চালু করতে হবে।

 একই সাথে ভবদহ এলাকার পানি ভৈরব নদীতে প্রবাহের জন্য আমডাঙ্গা খাল খনন প্রয়োজন বলে মনে করেন পল্লী উন্নয়ন ও সমবায় প্রতিমন্ত্রী।

 তিনি গতকাল বিকেলে যশোরের অভয়নগরে ভবদহের ২১ ভেন্ট স্লুইসগেট চত্বরে ‘ভবদহের জলাবদ্ধতা নিরসন’ শীর্ষক এক মতবিনিময় সভায় প্রধান অতিথি হিসেবে বক্তব্য রাখেন।

 ভবদহ জলাবদ্ধতা নিরসন আন্দোলন  কমিটির আহবায়ক ও অভয়নগর উপজেলা আওয়ামী লীগের সভাপতি আলহাজ এনামুল হক বাবুলের সভাপতিত্বে উপস্থিত ছিলেন জেলা প্রশাসক মো. তমিজুল ইসলাম খান, পানি উন্নয়ন বোর্ডের নির্বাহী প্রকৌশলী তাওহিদুল ইসলাম, অভয়নগর উপজেলা নির্বাহী কর্মকর্তা মো. নাজমুল হুসেইন খাঁন, মণিরামপুর উপজেলা নির্বাহী কর্মকর্তা সৈয়দ জাকির হোসেন প্রমুখ।

#

হাবীব/পরীক্ষিৎ/শামীম/২০২০/১৩২২ ঘণ্টা